אף על פי שהסרט יצא ב-13 ביוני 2008, מבחינה כרונולוגית, הוא מתרחש בדיוק לאחר "איירון מן 2", ואדוארד נורטון מגלם את דמותו של הענק הירוק. בעיבוד מודרני זה לקומיקס, שעושה גם מחווה לסדרת הטלוויזיה הישנה בכיכובם של ביל ביקסבי ולו פריגנו, ד"ר ברוס באנר הוא כעת מדען מתבודד שמתחבא מהצבא בריו דה ז'ניירו ומחפש תרופה למצבו, לאחר שגנרל רוס (ויליאם הרט) מבקש ממנו להחיות את נוסחת ה"סופר-חייל" מתקופת מלחמת העולם השנייה במסווה של ניסוי בקרני גמא שכשל והפך את באנר לענק הירוק.
גנרל רוס מאתר אותו ושולח צוות תקיפה בראשות אמיל בלונסקי (טים רות') ללכוד אותו. באנר מחדש את קשריו עם ידידתו בטי רוס (ליב טיילר), ומוצא את עצמו ניצב מול בלונסקי, ששואף להגיע לשלמות פיזית על ידי הזרקת נוסחת ה"סופר-חייל" בשילוב עם הקרנת קרני הגמא, אך הופך ליצור מבעית ומאיים בשם אבומיניישן.
בסצנה לאחר כותרות הסיום, רוברט דאוני ג'וניור מופיע כטוני סטארק, כשהוא נפגש עם גנרל רוס. הוא מספר לגנרל רוס על יוזמת "הנוקמים", בו סטארק וניק פיורי מחפשים גיבורי-על ברחבי העולם כדי לאחד אותם לקבוצת-על אחת. בנוסף להופעה של דאוני ג'וניור, יש רמיזות בסרט לקפטן אמריקה, למרות שבזמנו כריס אוונס עדיין לא לוהק לתפקיד. כך למשל, בסצנה מחוקה של הסרט, ד"ר באנר מנסה לבצע התאבדות באזור הארקטי בתחילתו של הסרט אך הופך לענק הירוק וגורם למפולת שלגים שמשחררת את גופתו הקפואה של קפטן אמריקה.
איירון מן 2.
למרות שהסרט יצא רק ב-7 במאי 2010, "איירון מן 2" מתרחש מבחינה כרונולוגית חודשים ספורים אחרי "איירון מן" שיצא ב-2008. דאוני ג'וניור חוזר להופיע בתור איירון מן, וסמואל ל. ג'קסון מופיע שוב בתור ניק פיורי, כשהפעם הוא משחק תפקיד גדול בהרבה מזה שהוא שיחק ב"איירון מן". בסרט זה מתמודד טוני סטארק נגד איבן ואנקו, בנו של אנטון ואנקו, מדען רוסי שהיה שותף לפיתוח אנרגיית כור הקשת יחד עם סטארק. ואנקו מפתח שנאה עזה לסטארק על שגזל מאביו את הקרדיט לפיתוח הכוח שמאחורי חליפת השריון של איירון מן, ולכן הוא מגיע לארצות הברית ובעזרת חליפת שריון אותה בנה הוא אורב לסטארק במהלך מרוץ גרנד פרי במונקו. בהמשך, ואנקו מתחבר ליריבו העסקי של סטארק, יצרן הנשק ג'סטין האמר, שעורך איתו עסקה לפיתוחן של חליפות שריון המבוססות על טכנולוגיית כור הקשת.
הסרט מציג את בעיית האלכוהוליזם איתה נאלץ להתמודד טוני סטארק לאחר שהוא מגלה שהאלקטרומגנט שבחזה שלו מרעיל אותו בהדרגה. כמו כן, הסרט מציג את הפיכתו של ג'יימס רודס לוור משין וכן מופיעה בו האלמנה השחורה, אותה מגלמת סקרלט ג'והנסון.
בסצנה לאחר כותרות הסיום מופיעה רמיזה לסרט "תור", כאשר המקבת של תור מופיע בניו מקסיקו.
תור.
הסרט "תור" יצא ב-6 במאי 2011. תור - בשונה משאר החברים לקבוצת האוונג'רס, הוא למעשה אל שמגיע מממד אחר. עלילת הקומיקס בעצם מבוססת על האל מהמיתולוגיה נורדית תור. תור מגורש לכדור הארץ על-די אביו, אודין, לאחר שהשחצנות שלו מתחילה מלחמה בממלכה ממנה הגיע, אסגארד. תור מגיע לכדור הארץ ללא כוחות-על, ונאלץ להוכיח את עצמו בפני אביו, כדי לזכות בכוחותיו חזרה. באותו הזמן, אחיו המאומץ לוקי מתכנן להפיל את שלטונו של אודין ולשלוט באסגארד בעצמו.
בדומה לסרט "הענק הירוק", גם תור מתרחש בדיוק לאחר "איירון מן 2". סמואל ל. ג'קסון מופיע שוב בתור ניק פיורי בסרט הזה, ובנוסף ג'רמי רנר שיופיע בתור הוקאיי ב"הנוקמים", השתתף בהופעת אורח בסרט. שחקנים ראשיים נוספים בסרט הם נטלי פורטמן, המופיעה בסרט בתור ג'יין פוסטר, אהובת ליבו של תור; אנתוני הופקינס מגלם את אביו של תור, אודין שליט אסגארד, שדמותו מבוססת על האל הנורדי אודין; טום הידלסטון מופיע בתור לוקי, האנטגוניסט של הסרט, שמתכנן להשמיד את ממד כדור הארץ ולשלוט בממדים האחרים; סטלאן סקארסגארד מגלם את אריק סלביג, מדען שמשמש כמורה עבור ג'יין פוסטר. סקארסגארד צפוי להופיע בתור סלביג גם בסרט "הנוקמים"; קאט דנינגס מגלמת את דרסי לואיס, מדענית שעובדת יחד עם ג'יין פוסטר ואריק סלביג; קולם פאור מגלם את לאופי, מלך ענקי הכפור המפלצתיים שמאיימים על אסגארד; ג'ושוע דאלאס, טדאנובו אסאנו וריי סטיבנסון מגלמים את הלוחמים שלושה המגנים על אסגארד; רנה רוסו מגלמת את פריג מלכת אסגארד, אשתו של אודין, ואמו של תור.
עלילת "תור", יחד עם הסרטים הקודמים, מובילה באופן ישיר לסרט "הנוקמים", וזאת כאשר בסצנה לאחר כותרות הסיום מציג ניק פיורי בפני אריק סלביג פיסת טכנולוגיה אבודה שנודעת בשם "הקוביה הקוסמית" (עליה מוסבר בהרחבה בסרט על קפטן אמריקה), וכן נרמז כי לוקי משפיע על סלביג עצמו.
קפטן אמריקה.
הסרט מבוסס על דמות הקומיקס קפטן אמריקה, והוא יצא ב-22 ביולי 2011 - האחרון בסדרת הסרטים שמובילה ליוזמת ה"הנוקמים". עלילת הסרט מתרחשת ב-1942, בזמן מלחמת העולם השנייה. כריס אוונס מגלם את קפטן אמריקה, בעוד סמואל ל. ג'קסון משתתף בהופעת אורח. דומיניק קופר מופיע בסרט בתור אביו של טוני סטארק, הווארד סטארק. הסרט כולל גם את הוגו ויבינג בתור נבל-העל הראשי של הסרט, הגולגולת האדומה. טומי לי ג'ונס מגלם את קולונל צ'סטר פיליפס, מפקד יחידה מיוחדת של חיילי קומנדו בזמן מלחמת העולם השנייה, בה ישרת גם קפטן אמריקה. סטנלי טוצ'י מגלם את ד"ר אברהם ארסקין, מדען שמפתח נסיוב שהופך את קפטן אמריקה לחייל על. היילי אטוול מגלמת את פגי קרטר, לוחמת חופש קשוחה שמתאהבת בקפטן אמריקה. סבסטיאן סטן מגלם את ג'יימס "באקי" ברנס, חברו הטוב של קפטן אמריקה, שגם הוא משרת ביחידת הקומנדו המייללים. טובי ג'ונס מופיע בתור ארנים זולא, ביוכימאי מרושע של המפלגה הנאצית, שעובד יחד עם הגולגולת האדומה, וריצ'רד ארמיטאג' מגלם את היינץ קרוגר, מתנקש נאצי.
בסיפור המסגרת אשר הוצג בתחילתו ובסופו של הסרט, קפטן אמריקה מתגלה כשהוא קפוא באזור הארקטי. הוא מופשר ומוחזק במתקן של סוכנות S.H.I.E.L.D מתוך כוונה להקל עליו את המעבר, כאשר מתגלה שהוא למעשה שכב בתרדמת בקרח למשך 70 שנה, וכל חבריו אותם הכיר בתקופת מלחמת העולם השנייה מתים. בסצנה שלאחר כותרות הסיום של הסרט פורסם הקדימון הראשון לסרט "הנוקמים".
הפקה וליהוק.
הפקת הסרט התחילה עוד בשנת 2005, כשאבי ארד הכריז כי מארוול רוצים להפיק סרט המבוסס על האוונג'רס.
בינואר 2008, מארוול החליטו שהסרט "איירון מן" יהיה הראשון שיתחיל את פרויקט הנוקמים. לאחר הצלחת הסרט, מארוול החליטו להפיק את סרט "הנוקמים" שהיה אמור לצאת ביוני 2011. אולם בספטמבר 2008, מארוול הגיעו להסכם עם סרטי פרמאונט, שלפני פרויקט האוונג'רס יופקו ארבעה סרטים נוספים: "איירון מן 2", "הענק הירוק", "תור " ו"קפטן אמריקה". הסכם זה הביא לדחייתו של פרויקט הנוקמים לשנת 2012.
בפברואר 2009, סמואל ל. ג'קסון חתם על חוזה להופעה בתשעה סרטים שונים של מארוול. ג'קסון מגלם את ניק פיורי בשני סרטי איירון מן, תור וקפטן אמריקה. ג'קסון גם צפוי לגלם את פיורי בסרט "הנוקמים".
גם שאר השחקנים בסרט חתומים על חוזים המחייבים אותם להופיע במספר סרטים נוספים במארוול, לדוגמת רוברט דאוני ג'וניור שהופיע כבר בחמישה סרטי מארוול, כולל "הנוקמים".
במקור ג'ון פאברו, שביים את שני סרטי איירון מן, היה אמור לביים את סרט "הנוקמים", אבל לבסוף הוא החליט לשמש רק כחלק מצוות ההפקה. בקיץ 2010 הוכרז כי ג'וס וידון יביים את הסרט. אדוארד נורטון, שגילם את הענק הירוק ב-2008, לא מופיע בסרט בתור הדמות לאחר שהתגלו חילוקי דעות בין נורטון ומארוול. בעקבות כך, מגלם מארק רופאלו את הענק הירוק.
כריס אוונס, שמגלם את קפטן אמריקה ב"הנוקמים", גילם בעבר דמות מארוול אחרת, הלפיד האנושי, ב"ארבעת המופלאים" ובסרט ההמשך "". מארוול החליטו להשתמש באוונס בתור קפטן אמריקה למרות העובדה שהוא כבר גילם דמות קומיקס אחרת.
באוקטובר 2010, נודע כי חברת וולט דיסני שילמה לסרטי פרמאונט 115 מיליון דולר על זכויות פרויקט הנוקמים. בנוסף וולט דיסני קנו מפרמאונט את הזכויות ל"איירון מן 3". צילומי הסרט החלו ב-25 באפריל 2011 באתרי צילום כניו מקסיקו, קליבלנד וניו יורק. בינואר 2012 פורסם כי הסרט יעובד בשיטת IMAX 3D. האפקטים המיוחדים נוצרו על ידי החברות "Fuel VFX" (שהייתה אחראית על יצירת האפקטים בסרטים "איירון מן 2", "תור" ו"קפטן אמריקה"), אינדסטריאל לייט אנד מג'יק (שהיו אחראים על יצירת האפקטים ב"איירון מן" ו"איירון מן 2"), "לגאסי אפקטס" ("איירון מן 2" ו"תור"), "לומה פיקצ'רס" ("תור" ו"קפטן אמריקה") וכן חברת וטה דיגיטל.
ביקורות והכנסות.
עם צאתו, זכה הסרט לביקורות משבחות, והוא מחזיק בציון של 92% ביקורות חיוביות באתר Rotten Tomatoes, עם ציון כללי של 8/10 בהתבסס על 301 ביקורות (277 מתוכן "טריות" בעוד 24 "רקובות"), בציינו כי "עם תסריט שאינו שוכח את אנושיותם של גיבוריו, וללא מחסור בסצינות פעולה על-אנושיות, הסרט עונה על הציפיות שנתלו בו, ומעלה את הרף לסרטי מארוול". זקי חסן ממגזין הפינגטון פוסט ציין כי סרט "הנוקמים" הוא אינו רק איחוד של סרטי גיבורי העל האחרונים של מארוול, אלא גם ביטוי אולטימטיבי לדרך אותה סרטי גיבורי-העל סללו במשך 34 שנים מאז סופרמן בגילומו של כריסטופר ריב יצא מהדלתות המסתובבות והרקיע שחקים". ג'סטין צ'אנג ממגזין וראייטי מוסיף ואומר כי הסרט הוא "כמו מודל בנוי כהלכה מחלקים נפרדים" וכי "האיחוד השנון והמבדר ביותר פרי יצירתו של ג'וס וידון הוא אסקפיזם מהרמה החכמה ביותר, ומתהדר בקצב מבטיח והומור עשיר שמרעננים סיפור מקור נוסחאי ומקרטע בן 143 דקות".